Diari Oficial de la Generalitat Valenciana


Sumari del DOGV 3649, del 21-12-1999 (1999/10294)

RESOLUCIÓ de 25 de novembre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració en matèria sanitària entre el Ministeri de Defensa i la Conselleria de Sanitat de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3649

Data del DOGV
:   21-12-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/10337


Data del document
:   25-11-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * política sanitària
    * administració central

RESOLUCIÓ de 25 de novembre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració en matèria sanitària entre el Ministeri de Defensa i la Conselleria de Sanitat de la Generalitat Valenciana. [1999/X10102]
  
Subscrit, després de la tramitació prèvia reglamentària, entre el Ministeri de Defensa i la Conselleria de Sanitat de la Generalitat Valenciana, el 21 d'abril de 1999, un Conveni de col·laboració en matèria sanitària, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1.357/1999, i que figura com a annex d'aquesta resolució.
  
València, 25 de novembre de 1999.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració en matèria sanitària entre el Ministeri de Defensa i la Conselleria de Sanitat de la Generalitat Valenciana
  
València, 21 d'abril de 1999
  
Reunits:
  
D'una part, el subsecretari de Defensa, Adolfo Menéndez Menéndez, per delegació del ministre conferida expressament per a aquest acte.
  
D'una altra, el senyor Joaquín Farnós Gauchía, conseller de Sanitat de la Generalitat Valenciana, en nom i representació de la Conselleria de Sanitat, expressament facultat per a aquest acte per acord del Govern Valencià.
  
Ambdós es reconeixen la capacitat legal necessària per a concertar en nom de l'entitat que representen, i formalitzar el present conveni segons que estableix l'article 90 de la Llei 14/1986, de 25 d'abril, General de Sanitat, i amb aquest efecte
  
Exposen:
  
Primera
  
Que el Ministeri de Defensa disposa d'una important xarxa d'hospitals que porten a terme una funció de caràcter logisticooperatiu i que constitueixen una reserva imprescindible d'acord amb els principis reguladors de la Defensa Nacional. Al mateix temps, fan una labor assistencial que permet mantenir, en temps de pau, la necessària actualització tecnològica dels centres i una adequada formació del personal que hi presta els seus serveis. Un dels hospitals d'aquesta xarxa, amb la denominació d'Hospital Militar Vázquez Bernabeu de València, es troba ubicat a la Comunitat Valenciana, i el Ministeri de Defensa el posa al servei de l'interès comú, en benefici de la població d'aquesta comunitat.
  
Segona
  
Que, a la Conselleria de Sanitat de la Generalitat Valenciana, d'acord amb el que estableixen l'Estatut d'Autonomia, la Llei Orgànica 5/1982, d'1 de juliol i el Reial Decret 1.612/1987, de 27 de novembre, sobre traspàs de funcions i serveis, se li atribueixen les competències i la realització de funcions que li permeten la cobertura de l'atenció sanitària a la població de la comunitat autònoma.
  
Tercera
  
Que la Conselleria de Sanitat manté en el territori de la Comunitat Autònoma un conjunt de dispositius, centres hospitalaris i serveis, suficients per a prestar cobertura assistencial sanitària, tant als membres de les Forces Armades com a la resta de la població civil valenciana.
  
Quarta
  
Que s'estima convenient establir els mecanismes de coordinació adequats entre les dues xarxes assistencials i els professionals que les assisteixen, de tal manera que redunde en millors prestacions als beneficiaris de l'atenció sanitària pública.
  
En atenció de totes aquestes exposicions, es considera apropiat subscriure un conveni de col·laboració entre el Ministeri de Defensa i la Conselleria de Sanitat, amb l'objecte de garantir la coordinació dels seus organismes sanitaris respectius en l'àmbit territorial de la Comunitat Valenciana, propiciant així una major eficàcia, celeritat i economia en les prestacions a la població beneficiària d'aquesta atenció.
  
En virtut de tot això, ambdues parts acorden lliurement la prestació mútua dels serveis sanitaris que a continuació s'especifiquen, d'acord amb les següents
  
Clàusules:
  
Primera. Tramitació
  
Aquest conveni se subscriu en la part corresponent a la Generalitat Valenciana pel conseller de Sanitat, expressament facultat per a això per acord del Govern Valencià i amb la preceptiva fiscalització prèvia per la Intervenció Delegada, en compliment dels articles 55 a 57 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública, modificada parcialment per la Llei 3/1996, de 30 de desembre, de la Generalitat Valenciana.
  
Segona. Objecte del concert
  
Aquest conveni té per objecte establir les bases de relació entre el Ministeri de Defensa i la Conselleria de Sanitat, amb vista a compartir els recursos sanitaris que es detallen en les estipulacions.
  
Per això, la Conselleria de Sanitat, per mitjà de les seues institucions sanitàries, prestarà lliurement assistència als soldats i mariners de quinta, i a un altre personal beneficiari d'assistència pel Ministeri de Defensa, d'acord amb les condicions que s'estableixen en les estipulacions tercera i quarta. Al seu torn, el Ministeri de Defensa proporcionarà atenció medicoquirúrgica als pacients beneficiaris de l'assistència sanitària pública en l'àmbit de la Conselleria de Sanitat, amb els seus mitjans humans i en les seues instal·lacions de l'Hospital Militar Vázquez Bernabeu de València, d'acord amb el que estableixen les estipulacions cinquena a novena.
  
Tercera. Àmbit de l'assistència sanitària amb recursos de la Conselleria de Sanitat
  
Segons s'acorda, la Conselleria de Sanitat, prestarà assistència sanitària:
  
a) En les províncies d'Alacant i Castelló als soldats i mariners de quinta que s'hi troben fent el servei militar, atenció que, a la província de València, es farà extensiva a aquelles patologies que el Ministeri de Defensa no puga resoldre amb els seus mitjans propis. En les mateixes condicions, prestarà assistència als soldats i mariners de quinta d'altres àrees territorials, que es troben transitòriament a la Comunitat Autònoma Valenciana.
  
b) A la ciutat de València, atendrà altres beneficiaris protegits pel Ministeri de Defensa, que necessiten assistència o procediments de diagnòstic o tractament que no puguen prestar-se amb els mitjans propis d'aquell, tot això sota la derivació i la sol·licitud expressa de l'Hospital Militar Vázquez Bernabeu.
  
Quarta. Accés i abast de l'assistència sanitària amb mitjans de la Conselleria de Sanitat
  
a) L'assistència sanitària a la tropa de quinta es prestarà per la Conselleria de Sanitat, a petició dels metges de les unitats, centres i organismes del Ministeri de Defensa (d'ara endavant UCO) o, si no n'hi havia, de l'autoritat militar corresponent. Inclourà consultes i tractaments ambulatoris en centres d'especialitats o consultes externes hospitalàries, així com l'hospitalització per processos medicoquirúrgics urgents, per als quals i, donat el seu caràcter, no serà imprescindible la sol·licitud prèvia dels facultatius abans esmentats. El personal militar de quinta que queda comprés, a efectes assistencials, en la present estipulació, és l'especificat en l'annex I.
  
Queda exclosa expressament, l'assistència hospitalària programada no urgent, la pericial i la medicopreventiva, que es realitzaran a expenses dels mitjans propis del Ministeri de Defensa i, en qualsevol cas, la prestació farmacèutica de la Seguretat Social (excepte per als pacients hospitalitzats), així com la resta de prestacions complementàries (ortopèdia, oxigenoteràpia a domicili, etc.). Així mateix, s'exclou la prestació d'assistència primària de salut excepte per a aquells soldats i mariners de quinta destinats en unitats, centres o organismes que no disposen, per a efectuar-la, de mitjans propis de la sanitat militar.
  
La forma per a sol·licitar atenció especialitzada, per part dels facultatius del Ministeri de Defensa, consistirà en un volant específic, segons el model que figura en l'annex II. Quan es preste assistència sanitària en les institucions de la Conselleria de Sanitat, cada soldat o mariner atés entregarà el volant, que serà comptabilitzat i tramitat per facturar-lo d'acord amb el que estableix la estipulació onzena.
  
A efectes assistencials, aquest document tindrà el mateix tractament i seguirà la mateixa via que els volants de sol·licitud d'interconsulta especialitzada que s'emeten per part dels facultatius d'atenció primària de la Conselleria de Sanitat.
  
L'Assistència Especialitzada es prestarà, en principi, en la xarxa assistencial de la mateixa àrea de salut on es trobe ubicada la UCO en què estiga destinat el pacient que s'ha de tractar, i en les mateixes condicions que per a la resta dels ciutadans civils de la seua àrea.
  
Les institucions sanitàries de la Conselleria de Sanitat, posaran en coneixement de la UCO de procedència que es farà l'alta dels soldats o mariners que hagen rebut assistència en els seus centres hospitalaris, així com, si és el cas, la possibilitat de trasllat per finalitzar la situació d'urgència.
  
b) Per sol·licitar l'assistència en les institucions de la Conselleria de Sanitat en relació amb el personal no pertanyent a tropa de quinta que es cita en l'estipulació tercera B, l'Hospital Militar Vázquez Bernabeu, emetrà l'informe clínic i el volant de petició de serveis amb el format oficial, ambdós degudament visats per la direcció del centre. Així mateix, s'exclou d'aquesta assistència la prestació farmacèutica de la Seguretat Social (excepte per als pacients hospitalitzats), així com la resta de prestacions complementàries (pròtesis i implants, ortopèdia, oxigenoteràpia a domicili i d'altres).
  
Cinquena. Àmbit i accés de l'assistència sanitària amb recursos del Ministeri de Defensa
  
Pel que fa als pacients de la Conselleria de Sanitat, el conveni abastarà aquells que siguen expressament remesos per una de les institucions d'Assistència Especialitzada de l'organisme esmentat a través del servei corresponent de la Direcció General d'Atenció Especialitzada (en endavant DGAE).
  
Sisena. Abast i característiques del servei concertat amb el Ministeri de Defensa
  
Els serveis que s'estableixen per als pacients compresos en l'estipulació anterior, inclouran els de les especialitats que es detallen en l'annex III, dins del nombre total de processos que per a cada una d'elles s'indica, llevat que la comissió paritària que s'especifica posteriorment es resolga una modificació raonada d'aquestes quantitats.
  
Aquesta relació podrà ampliar-se a tots aquells serveis que per les característiques de l'Hospital Militar de València pogueren prestar-se, a juí del centre mateix i amb l'acord de la DGAE en condicions de qualitat òptima, com podrien ser els d'alta tecnologia, estada en unitat de cures intensives, etc.
  
Setena. Definició dels serveis concertats
  
Conseqüent amb l'estipulació sisena, la Conselleria de Sanitat podrà remetre a l'Hospital Militar de València pacients diagnosticats amb alguna de les patologies que hi figuren, així com altres tipus de pacients que requerisquen diagnòstic o tractament específic i que a juí del centre mateix i de la DGAE pogueren ser tractats en aquell.
  
L'assistència a prestar inclourà l'atenció medicoquirúrgica hospitalària dels pacients remesos. Se n'exclouen les pròtesis i implants que puguen necessitar-se per a aquesta atenció, així com la prestació farmacèutica (excepte per a hospitalitzats) i altres prestacions complementàries (ortopèdia, oxigenoteràpia domiciliària, transport sanitari, i altres).
  
La realització de citologies ginecològiques, comprendrà la recepció de les mostres, el seu processament i anàlisi, l'elaboració de l'informe corresponent, i l a remissió d'aquest al centre peticionari. Els centres de la conselleria que sol·liciten el servei es responsabilitzaran de la presa de mostres i la seua remissió a l'hospital militar.
  
Vuitena. Límits de funcionament de l'hospital militar
  
La prestació sanitària realitzada per l'Hospital Militar de València no haurà d'afectar el seu funcionament normal. Es garantirà l'eficàcia de les seues normes de seguretat, així com els drets dels usuaris de la conselleria que siguen atesos en aquest hospital.
  
Novena. Comunicació i citació dels pacients, de la Conselleria de Sanitat, atesos per l'Hospital Militar de València
  
Cada prestació sanitària que haja de fer l'Hospital Militar de València ha de ser autoritzada per la DGAE, que comunicarà al centre la seua conformitat. Remetrà, també, al director de l'hospital, el document d'acceptació el model del qual s'uneix com a annex IV, del qual s'emplenarà l'apartat 1, acompanyant un informe clínic actualitzat del pacient, al qual s'adjuntarà tota la documentació clínica i iconogràfica disponible que resulte rellevant per a la comprensió del cas i fonamentar la indicació terapèutica que s'haja establit.
  
L'hospital militar citarà els pacients acceptats d'acord amb les seues possibilitats assistencials i donarà compte dels atesos a l'esmentada DGAE i també a la comissió paritària que se cita en l'estipulació dotze.
  
La prestació sanitària que farà l'hospital militar podrà ser incrementada per damunt dels totals indicats en l'annex III, fins i tot en processos diferents als que s'hi indiquen, quan al seu judici es donen les circumstàncies i possibilitats assistencials que ho permeten, cosa que posarà en coneixement de la comissió paritària, per a la seua aprovació si pertoca. En qualsevol cas, el volum d'activitat reflectida en aquest annex és estimatiu, i s'ha d'adequar a les possibilitats reals de què dispose en cada moment l'hospital militar.
  
Deu. Contraprestacions econòmiques
  
Els serveis efectuats per ambdues parts es valoraran econòmicament, segons que estableix aquesta estipulació.
  
Als serveis prestats en els hospitals i centres assistencials de la Conselleria de Sanitat, els serà d'aplicació les condicions econòmiques corresponents a la prestació de serveis concertats d'assistència sanitària, vigents en cada moment, i correspondrà aplicar inicialment, llevat de modificació reglamentària posterior, les recollides en l'Ordre de la Conselleria de Sanitat de 7 de juliol de 1997, per la qual s'estableixen les condicions econòmiques aplicables a l'assistència sanitària concertada amb mitjans aliens (DOGV núm. 3.073 de 8 de setembre).
  
Els serveis que es presten per l'hospital militar a pacients de la conselleria es valoraran d'acord amb el que estableix el paràgraf anterior, i es determinaran les tarifes d'acord amb el grup i nivell en què es classifique l'hospital, segons els criteris establits en la Resolució d'11 d'abril de 1980, de la Secretaria d'Estat per a la Sanitat.
  
Els serveis de diagnòstic i tractament no tarifats en les ordres corresponents de la Conselleria de Sanitat i prestats per l'hospital militar als beneficiaris de la Conselleria de Sanitat o viceversa, recollits en l'annex V, es valoraran a les tarifes que reculla l'annex.
  
Qualsevol altre servei la tarifa del qual no estiga establida en les disposicions emeses per la Conselleria ni en l'annex abans esmentat i que siga prestat en virtut d'aquest conveni es valorarà a la tarifa que determine la comissió paritària que es constituirà d'acord amb el que estableix l'estipulació dotze a proposta de la comissió permanent igualment constituïda.
  
Onze. Presentació de dades estadístiques
  
Les institucions sanitàries es comprometen a facilitar les dades estadístiques, referides als pacients remesos per les dues parts, i que tant la Conselleria de Sanitat com el Ministeri de Defensa necessiten per a avaluar millor i promoure la qualitat de l'atenció prestada als seus beneficiaris respectius, així com per a permetre el tractament estadístic general que tinguen establit.
  
Dotze. Comissió de seguiment
  
A l'efecte de seguiment d'aquest conveni es constitueix una comissió paritària que estarà integrada per tres membres de cada una de les dues parts que hi són interessades.
  
a) Per part de la Conselleria de Sanitat la integraran:
  
- el director general d'Atenció Especialitzada o la persona que hi delegue.
  
- el director general de Recursos Econòmics de la Conselleria de Sanitat o persona que hi delegue.
  
- Un cap d'àrea o servei de la Conselleria de Sanitat, designat d'acord mutu pels dos anteriors.
  
b) Pel Ministeri de Defensa formaran part de la comissió:
  
- l'inspector general de Sanitat del Ministeri de Defensa o persona que hi delegue.
  
- el director de Sanitat de l'Exèrcit de Terra, o persona que hi delegue.
  
- el director de l'Hospital Militar de València, o persona que hi delegue.
  
Serà president de la comissió, de forma alternant per períodes anuals, el director general d'Atenció Especialitzada i l'inspector general de Sanitat del Ministeri de Defensa, o les persones que els dos hi deleguen. La part militar tindrà la presidència el primer any.
  
La comissió es reunirà semestralment, entre els dies 1 a 10 dels mesos d'abril i octubre, amb l'objecte de vetllar per la correcta aplicació d'aquest conveni i resoldre les qüestions relacionades que se li plantegen. Igualment, es reunirà quan així ho sol·licite la Conselleria de Sanitat o el Ministeri de Defensa. Els acords s'adoptaran per majoria de vots, i dirimirà els empats el del president.
  
En funció dels assumptes a tractar, es podran incorporar a la comissió els assessors tècnics que es consideren oportuns, tenint en compte la naturalesa de les competències atribuïdes a aquesta comissió.
  
Els acords s'adoptaran per majoria de vots i dirimirà els empats el vot de qualitat del president.
  
Les funcions que ha de realitzar la comissió paritària de seguiment seran:
  
- Adequació del conveni a les noves circumstàncies assistencials de la Sanitat.
  
- Establiment de les bases de col·laboració per a la formació continuada del personal de les dues parts.
  
- Resoldre totes les qüestions que li eleve la comissió permanent.
  
Per al millor compliment de la funció encomanada a la comissió paritària de seguiment, es crea una subcomissió que es constitueix en comissió permanent de la comissió paritària, formada per dos membres, representant cada un d'ells les dues parts.
  
Detindrà la presidència el delegat en la comissió permanent d'aquell que tinga la presidència en la comissió paritària de seguiment durant cada any.
  
La comissió permanent es reunirà amb la periodicitat que les circumstàncies aconsellen i almenys sis vegades a l'any.
  
Els acords es prendran d'acord comú entre els dos membres i, si no s'arriba a cap acord, dirimirà el vot del president.
  
Dels acords adoptats es donarà trasllat per a la seua aprovació o ratificació a la comissió paritària de seguiment.
  
La comesa fonamental de la comissió permanent serà la coordinació i assessorament en relació amb les matèries objecte d'aquest conveni, i en particular:
  
- adequació de la cartera de serveis a necessitats
  
- determinació de l'abast de les prestacions
  
- determinació consensuada de preus
  
- decisió operativa sobre casos singulars
  
- preparació de les reunions del ple de la comissió
  
- informar les propostes de liquidació econòmica del conveni
  
- totes les altres funcions que li siguen encomanades per la comissió paritària de seguiment
  
Tretze. Finançament
  
La Conselleria de Sanitat reservarà la quantitat de 200 milions de pessetes amb càrrec al programa 412.24 del capítol II, per al finançament de les prestacions resultants del present conveni durant la seua vigència inicial. Igualment el Ministeri de Defensa disposarà els mecanismes oportuns de reserva de crèdit per afrontar les obligacions financeres que deriven d'aquest conveni.
  
Com que no és possible quantificar a priori el volum total de prestacions que es duran a terme per les dues administracions en virtut d'aquest conveni, el crèdit inicialment reservat es considera estimatiu, i es podrà afectar o desafectar les quantitats que es justifiquen en funció de la seua evolució.
  
En qualsevol cas, les transferències de crèdit que es determinen seran el resultat de la diferència entre la valoració dels serveis prestats per una i l'altra de les parts d'acord amb el que estableixen les estipulacions deu i catorze.
  
Igualment, l'eficàcia de les possibles pròrrogues que puguen subscriure's al present conveni quedaran condicionades a l'existència de crèdit adequat i suficient.
  
Catorze. Facturació
  
Els centres assistencials de la Conselleria de Sanitat elaboraran semestralment la facturació dels serveis prestats al personal beneficiari del Ministeri de Defensa a l'efecte de comptabilitzar-los. Igualment i amb el mateix caràcter semestral, l'hospital militar farà el mateix amb la facturació de l'assistència prestada als usuaris de la Conselleria de Sanitat.
  
Ambdues facturacions seran objecte de comparació al final de cada semestre, a l'efecte de regularitzar-les.
  
L'administració militar i l'autonòmica presentaran les facturacions corresponents a cada semestre ajustant-se a les normes següents:
  
a) El càrrec pels serveis efectuats per les dues parts en cada semestre, es presentarà en els deu primers dies dels mesos de gener i juliol.
  
b) Les factures es presentaran desglossades per unitats, centres o organismes (UCO), o àrees de salut, en funció de la UCO o àrea que sol·licite el servei.
  
c) Al final de cada factura es faran constar els respectius subtotals dels serveis i del cost econòmic que s'haja generat per peticions de la corresponent UCO o àrea.
  
d) La factura es presentarà per duplicat, i es remetrà de la manera següent:
  
- les corresponents a prestacions realitzades per la Conselleria de Sanitat, es remetran a la direcció del l'Hospital Militar de València.
  
- La totalitat de les factures de l'hospital militar pels serveis prestats als usuaris de les àrees de salut d'un àrea territorial, es remetran a les direccions territorials o gerències d'àrea de la Conselleria de Sanitat.
  
- En els dos casos, els documents comptables de facturació es remetran juntament amb els justificants de la prestació del servei.
  
- La documentació anteriorment referida es remetrà, a més a més, en suport informàtic, i s'ajustarà a les especificacions que concrete la comissió paritària.
  
Quinze. Efectes i duració
  
Aquest conveni tindrà efectes a partir de la data de la seua firma, i mantindrà la vigència fins al 31 de desembre d'enguany, i es prorrogarà tàcitament per períodes d'un any natural, si cap de les parts està interessada a rescindir-lo. Si hi estiguera interessada, s'hauria de comunicar amb tres mesos d'antelació com a mínim, per mitjà de telegrama o carta certificada. Es tindrà per rescindit una vegada transcorreguts tres mesos des de la recepció de la comunicació en aquest sentit, qualsevol que siga el moment en què aquesta s'inste.
  
Setze. Causes d'extinció
  
Són causes d'extinció d'aquest conveni:
  
- la resolució per incompliment de qualsevol de les parts.
  
- l'acord mutu.
  
- la possibilitat de prestació dels serveis que s'acorden amb mitjans propis de cada una de les parts.
  
- la denúncia establida d'acord amb les condicions de l'estipulació quinzena.
  
Dèsset. Interpretació
  
Les discrepàncies que pogueren sorgir en la interpretació d'aquest conveni, se sotmetran a la comissió de seguiment establida en l'estipulació quinze, i en última instància seran elevades als nivells superiors del Ministeri de Defensa i de la Conselleria de Sanitat perquè les resolga, tot això sense perjudici de poder interposar els recursos que s'estimen oportuns, davant la jurisdicció competent per la seu coneixement.
  
I en prova de conformitat amb totes i cada una de les estipulacions, firmen el present document, per quadruplicat, i a un sol efecte, en el lloc i data anteriorment indicats.
  
Per la Conselleria de Sanitat, El conseller de Sanitat,
  
JOAQUÍN FARNÓS GAUCHÍA
  
Pel Ministeri de Defensa, el subsecretari de Defensa,
  
ADOLFO MENÉNDEZ MENÉNDEZ